
Επίσκεψη της Σχολής Πολέμου της Σαουδικής Αραβίας 

στην Ελληνική Αεροπορική Βιομηχανία 

17 Ιανουαρίου 2024
Σήμερα, Τετάρτη 17 Ιανουαρίου 2024, αντιπροσωπεία της Σχολής Πολέμου της Σαουδικής Αραβίας επισκέφθηκε την Ελληνική Αεροπορική Βιομηχανία (ΕΑΒ), στην Τανάγρα, όπου ενημερώθηκε για τις δραστηριότητες της Εταιρείας, στο πλαίσιο επίσκεψης που πραγματοποιούν στη χώρα μας από 14 έως 18 Ιανουαρίου.

Την αντιπροσωπεία, που αποτελείτο από εννέα (9) επιτελείς και δεκαεννέα (19) αξιωματικούς σπουδαστές, με επικεφαλής τον Διοικητή της Σχολής, Major General Almalki Hassan Abdullah, υποδέχθηκαν ο Διευθύνων Σύμβουλος της ΕΑΒ, κ. Δημήτριος Παπακώστας, και στελέχη της εταιρείας.

Στη διάρκεια της ενημερωτικής αυτής επίσκεψης έγινε αναλυτική παρουσίαση του αντικειμένου της Εταιρείας, των δραστηριοτήτων και των προοπτικών της.
Ο Διευθύνων Σύμβουλος της ΕΑΒ, κ. Δημήτριος Παπακώστας, ενημέρωσε την αντιπροσωπεία για τη θέση που κατέχει η ΕΑΒ στον χώρο της αμυντικής βιομηχανίας και την αξιοσημείωτη εξαγωγική της δραστηριότητα και παρουσίασε το ευρύ φάσμα των προϊόντων και των υπηρεσιών που προσφέρει η Ελληνική Αεροπορική Βιομηχανία, την τεχνογνωσία και την κατάρτιση του ανθρώπινου δυναμικού της, καθώς και τα εν εξελίξει προγράμματα.

Μετά την ολοκλήρωση της παρουσίασης, ο Διοικητής της Σχολής Πολέμου της Σαουδικής Αραβίας, Major General Almalki Hassan Abdullah, εξέφρασε την ικανοποίησή του για την ενημέρωση και διατύπωσε θετικά σχόλια για τις δυνατότητες της Εταιρείας και το έργο που επιτελείται στην ΕΑΒ.

Η αντιπροσωπεία ξεναγήθηκε στο νέο υπερσύγχρονο και υψηλών προδιαγραφών κτίριο της Εκπαίδευσης, ακολούθησε παρουσίαση για τα τρέχοντα εκπαιδευτικά προγράμματα της ΕΑΒ και η επίσκεψη ολοκληρώθηκε με ξενάγηση στις εγκαταστάσεις της Εταιρείας.

